Entakaꞌnàppà pàk Utaꞌlettàntok weyu wapiya iwechippù.
Jesus uya ittuppù màlà sàlà wolù nàmà tùuya molopai tùkàipùnù piyak tùwennappo weyu uyàkkassak.
Mùkyamlo tùponalok pe tùwessan pùnùnmappù ya màlà,
molopai tok pùnùnmatok tùuya yenpoikappù ya màlà tùwemattok wenukapù ponalà.
Koꞌmanpe tok utaꞌlettàkassak yau Makui uya Jesus yeimippotok tùkassak wechippù màlà Simon mumu,
Judas Iscariot yewan yak.
Jesus uya ittuppù màlà tùkàipùnù uya tamùꞌnawolon meluntà tùsak temyak molopai nàlà tùuyàssak Kaatù winàpai molopai tùwennappo Kaatù piyak.
Màlàyau iweꞌwuluukappù tùutaꞌlettà tùpo,
iweponkappù molopai towelù yaulomùppù ya tùwoloppai pàk.
Màlà tùpo tuna mappù ya pùsau yak,
molopai tùnenupa ton pùta kukappù ya molopai yaꞌmunakkappù ya tùwoloppai pokon towelù ke.
Màlàyau iyàpùppù Simon Peter piyak,
màlàyau Peter uya,
“Uyepulu,
utta kukaichi auya?”
teppù.
Jesus uya imaimu yeikuppù,
“Tùkussaiꞌnùk ittu auya pùla man sàlàpe,
tùse masa lùiwa ittu auya màlà,”
tukaik.
“Kane!
utta kuka auya pen kulu màlà,”
teppù Peter uya ipàk.
Jesus uya imaimu yeikuppù,
“Àkukasak uya pùla iwechi yau,
upùkkù pe pùla ewechi màlà,”
tukaik.
Simon Peter uya imaimu yeikuppù,
“Uyepulu,
walai yau uchi utta neken kùkkukai tùse uyemyatù ikukakà molopai uppai nàlà,”
tukaik.
Jesus uya ipàk,
“Ànùꞌlà iwàppùsak lùppù mùkkàlà wakù,
tùtta neken nà kuka ya tùse tamùꞌnawàlà màlà wakù pe iwechi.
Molopai wakù pe messatàik,
tùse tamùꞌnawolon kon pen,”
teppù.
Jesus uya màlà teimippo woton ittukapùppù,
màlàpàk màlà,
“Tamùꞌnawàlà pùla wakù pe messatàik,”
teppù ya.
Màlàyau tok pùta kukakapù tùpo iwepontàppù molopai iwennappoppù tùpatappù yak.
Molopai tok pàk,
“Mùttuyatàu naꞌ sàlàpe àpàkùꞌnokon tùkuppàssaiꞌnùk?”
teppù ya.
“Tiꞌcha molopai Epulu tukaik uyesaꞌnài nan amyamlo.
Molopai ikasa ewechi kon màlà,
masapùla mùkkàlà iulà.
Sàlàpe,
Etiꞌchayi molopai Eyepulu kon atta kon kukapàssan,
màlà kasa nàlàichi àtonpa kon pùta mùkukatàik,”
teppù Jesus uya tok pàk.
“Yentok auyaꞌnokon ipàkàlà pe tùkuppàssaik àpàkùꞌnokon,
màlà kasa làma ikupù kon pa.
Ailon kulu sàlà,
apyoto mùkkàlà tepulu yentaino pen.
Molopai mayin yekamaik yeunossak mùkkàlà teunoꞌnàippù yentaino pen.
Sàlà yamùk ittu auyaꞌnokon yau,
ipùlemasak pe ewechi kon màlà ikupù auyaꞌnokon yau.